同李員外賀哥舒大夫破九曲之作
作者：高適
朝代：唐

paragraphs: 遙傳副丞相，昨日破西蕃。
作氣羣山動，揚軍大斾翻。
奇兵邀轉戰，連孥絕歸奔。
泉噴諸戎血，風驅死虜魂。
頭飛攢萬戟，面縛聚轅門。
鬼哭黃埃暮，天愁白日昏。
石城與巖險，鐵騎皆雲屯。
長策一言決，高蹤百代存。
威稜懾沙漠，忠義感乾坤。
老將黯無色，儒生安敢論。
解圍憑廟算，止殺報君恩。
唯有關河渺，蒼茫空樹墩。